Omne quod agitur praeuenire per studium considerationis debetur. Quapropter ego Rodulphus, sancti Symphoriani praelatus, dum apud Augustidunensem moraremur urbem, attulit se Natrannus episcopus et Vuido decanus ante Agenricum comitem, precati sunt me ut consentirem cuidam turmae canonicorum sancti Cyrici aliquid ex beneficio sancti Symphoriani sub statuto censu, haec sunt nonae et decimae, et pertinent ad stipendia canonicorum sancti Symphoriani. Sunt itaque ipsae nonae et decimae in comitatu Neuernensi, in uilla quae uocatur Pruiacus et Limons et Curticellae. Ego itaque, per deprecationem Natranni, episcopi ipsius loci, et per consensum canonicorum nostrorum, iussi desuper scriptis canonicis sancti Cyrici talem precariam fieri ut omni tempore denominatas nonas et decimas teneant, nullo unquam contradicente aut subripiente, eo quidem tenore ut annis singulis missa sancti Symphoriani solidos duos pro censu exsoluere non neglegant. Et ut haec precaria omnique tempore firma et stabilis esse uideatur, manu propria firmauimus et clericis ad roborandum tradi iussimus. Acta sunt haec in atrio sancti Symphoriani feliciter in Domino. Amen.